PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/050	Bratislava 28. apríla 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Penta Investments Limited, 28th Octovriou, 319, Kanika Business Center, 2nd floor, 3105 Limassol, Cyprus, zastúpeným splnomocnenou právnou zástupkyňou Mgr. Denisou Schultzovou, advokátkou, Advokátska kancelária Schultzová & Partners, Vajnorská 5, 831 03 Bratislava, vo veci koncentrácie podnikateľov Penta Investments Limited so sídlom 28th Octovriou, 319, Kanika Business Center, 2nd floor, 3105 Limassol, Cyprus a TERNO, a.s., Karpatská 23, 811 05 Bratislava, IČO: 00 684 881

rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní priamej kontroly podnikateľom Penta Investments Limited, 28th Octovriou, 319, Kanika Business Center, 2nd floor, 3105 Limassol, Cyprus nad podnikom podnikateľa TERNO, a.s., Karpatská 23, 811 05 Bratislava, IČO: 00 684 881 na základe Zmluvy o kúpe akcií spoločnosti TERNO, a.s. uzatvorenej medzi Penta Investments Limited a Ing. Igorom Noskom, Ing. Petrom Noskom, Ing. Jánom Noskom, Bronislavom Chudybom a Richardom Müllerom zo dňa 7. 12. 2004.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom úradom zaevidovaným pod číslom 6753/2004 dňa 22. 12. 2004  doručené prostredníctvom splnomocnenej právnej zástupkyne Mgr. Denisy Schultzovej, advokátky, Advokátska kancelária Schultzová & Partners, Vajnorská 5, 831 03 Bratislava oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí výlučnej kontroly spoločnosťou Penta Investments Limited, 28th Octovriou, 319, Kanika Business Center, 2nd floor, 3105 Limassol, Cyprus (ďalej len „Penta“) nad podnikom podnikateľa TERNO, a.s., Karpatská 23, 811 05 Bratislava, IČO: 00 684 881 (ďalej len „Terno“).

Dňa 22. 12. 2004 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie. Predmetnému správnemu konaniu bolo pridelené číslo 0140/OK/2004.

Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), o čom úrad informoval oznamovateľa koncentrácie listom č. 193/PMÚ SR/2005 zo dňa 13. 1. 2005 a taktiež ho upozornil, že lehota na vydanie rozhodnutia podľa § 11 zákona nezačala plynúť.

Oznamovateľ listami, zaevidovanými úradom pod číslami 552/2005 dňa 28. 1. 2005 a 793/2005 dňa 10. 2. 2005 doplnil oznámenie koncentrácie o chýbajúce informácie a podklady podľa § 10 ods. 12 zákona a vyhlášky. Dňom 11. 2. 2005 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie.

O vyššie uvedených skutočnostiach úrad upovedomil účastníka konania listom číslo 878/PMÚ SR/2005 zo dňa 15. 2. 2005.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk na účet úradu dňa 8. 2. 2005.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Penta je akciová spoločnosť založená podľa práva Cyperskej republiky, zapísaná v Registri spoločností pod číslom HE 101571. Jediným vlastníkom spoločnosti Penta je Penta Holding Limited so sídlom na Cypre, ktorá je najvyššou holdingovou spoločnosťou skupiny podnikov patriacich do skupiny Penta. Penta Holding Limited sa zaoberá krátkodobými a strednodobými investíciami na finančných trhoch a v dlhodobom horizonte  strategickým investovaním do spoločností s ich následnou reštrukturalizáciou a predajom inému investorovi. Spoločnosť Penta vystupuje ako investorská spoločnosť, ktorá je vlastníkom spoločností patriacich do skupiny Penta. Penta sa zaoberá predovšetkým investičnou činnosťou, t.j. zaobstarávaním obchodných podielov, akcií, dlhopisov a iných cenných papierov, vykonávaním práv a povinností vyplývajúcich z vlastníctva obchodných podielov a akcií, účasťou na riadení a kontrole spoločností patriacich do skupiny Penta a ďalšími činnosťami.

Skupina Penta kontroluje v Slovenskej republike viacero podnikov pôsobiacich v rozličných odvetviach hospodárstva avšak žiadna z nich nepôsobí v oblasti lotérií a podobných hier.

Z vyššie uvedených skutočností vyplýva, že Penta je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Terno je akciová spoločnosť zapísaná v Obchodnom registri Okresného súdu Bratislava I, oddiel Sa, vložka č. 123/B. Predmetom činnosti spoločnosti Terno sú stávkové hry, pri ktorých sa výhra podmieňuje uhádnutím športových výsledkov alebo poradia v športových súťažiach. Spoločnosť Terno nekontroluje žiadne iné spoločnosti.

Keďže spoločnosť Terno je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo 
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrola podľa § 9 ods. 4 zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 7. 12. 2004 bola uzavretá medzi podnikateľom Penta ako kupujúcim a Ing. Igorom Noskom, Ing. Petrom Noskom, Ing. Jánom Noskom, Bronislavom Chudybom a Richardom Müllerom ako predávajúcimi Zmluva o kúpe akcií spoločnosti Terno (ďalej len „Zmluva“), na základe ktorej podnikateľ Penta získa 100 % akcií spoločnosti Terno, čím získa možnosť vykonávať priamu kontrolu nad podnikom podnikateľa Terno.

Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Penta a Terno podľa § 9 ods. 1 písm. b) v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkom správneho konania je v tomto prípade podnikateľ Penta, ktorý získal priamu kontrolu nad podnikom podnikateľa Terno.

Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkom predmetnej koncentrácie je podnikateľ Penta, ktorý získal priamu kontrou nad podnikom podnikateľa Terno, ako aj podnikateľ Terno, nad ktorým bola na základe Zmluvy kontrola získaná.

Koncentrácia podliehajúca kontrole úradu

Podľa § 10 ods. 1 zákona v znení neskorších predpisov koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona v znení neskorších predpisov  celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe podkladov a informácií predložených úradu úrad zistil, že podnikateľ Penta v roku 2003 dosiahol celosvetový celkový obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2003, presiahol 1,2 mld. Sk. Celkový obrat podnikateľa Penta za predmetné obdobie v Slovenskej republike presiahol 360 mil. Sk a aj podnikateľ Terno za rok 2003 v Slovenskej republike dosiahol obrat prevyšujúci 360 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1, musí byť oznámená úradu do 30 pracovných dní odo dňa
a)	uzavretia zmluvy,
b)	oznámenia prijatia návrhu v obchodnej verejnej súťaži,
c)	doručenia rozhodnutia štátneho orgánu podnikateľovi,
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia zmluvy, t. j. 7. 12. 2004. Vzhľadom na to, že Zmluva bola uzavretá dňa 7. 12. 2004 a oznámenie koncentrácie bolo doručené úradu dňa 22. 12. 2004, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. Z predložených informácií a podkladov úrad zistil, že účastníci koncentrácie sú činní v odlišných oblastiach podnikania, a preto sa zameral na relevantné trhy, na ktorých je činný podnikateľ Terno, ktorého sa koncentrácia priamo týka. Úrad sa pritom zameral na relevantné trhy, na ktorých sa výraznejšie prejavia účinky koncentrácie v rámci Slovenskej republiky. 

Hlavným predmetom činnosti podnikateľa Terno je prevádzkovanie stávkových hier, pri ktorých sa výhra podmieňuje uhádnutím športových výsledkov alebo poradia v športových súťažiach. Oblasť stávkových hier je regulovaná zákonom č. 194/1990 Zb. o lotériách a iných podobných hrách v znení neskorších predpisov (ďalej len „zákon o lotériách“). Podľa § 1 zákona o lotériách sa pod lotériou alebo inou podobnou hrou rozumie hra, ktorej sa dobrovoľne zúčastňuje každá fyzická osoba, ktorá zaplatí vklad (stávku), ktorého návratnosť sa účastníkovi nezaručuje. O výhre alebo prehre rozhoduje výlučne náhoda alebo dopredu neznámy výsledok určitej okolnosti alebo udalosti uvedenej prevádzkovateľom v dopredu určených herných podmienkach (ďalej len "herný plán"). Výsledok okolnosti alebo udalosti, ktorá určuje výhru (žrebovanie, športové súťaženie, dostih, pretek, otáčajúce sa zariadenie a podobne), nesmie byť vopred nikomu známy a nesmie byť nikým ovplyvnený.

Prevádzkovaním lotérií a iných podobných hier sa podľa zákona o lotériách rozumie činnosť smerujúca k uvedeniu lotérií a iných podobných hier do prevádzky, ich vykonávanie vrátane sprostredkovateľských, organizačných, technických a ďalších služieb pre prevádzkovateľa súvisiacich so zabezpečením prevádzky týchto lotérií a iných podobných hier a riadne skončenie a vyúčtovanie týchto lotérií a iných podobných hier.

Zákon o lotériách špecifikuje nasledovné druhy hazardných hier:
a)	žrebové vecné alebo peňažné lotérie, pri ktorých prevádzkovateľ vydá herným plánom určený počet žrebov s poradovými číslami, pričom do žrebovania sa zahrnú všetky vydané žreby,
b)	tomboly, pri ktorých sa do žrebovania zahrnú len predané žreby, žreby sa predávajú a výhry vydávajú v deň a na mieste žrebovania;
c)	číselné lotérie, pri ktorých sa vopred neurčí ani počet účastníkov, ani výška hernej istiny, ktorou sa rozumie násobok počtu prijatých stávok a ceny za jednu stávku, výhra sa vypočítava podľa počtu výhercov a úhrnnej výšky vkladov (stávok) dopredu určeným podielom, prípadne sa určí násobkom vkladu (stávky) podľa toho, ako z obmedzeného počtu čísel ťahaných pri žrebovaní uhádol účastník podľa herného plánu určený počet ťahaných čísel,
d)	okamžité lotérie, pri ktorých sa účastník hry na vyznačenej, až do zakúpenia zakrytej časti stávkového tiketu alebo žrebu bezprostredne po jeho získaní dozvie prípadnú výhru
e)	výherné prístroje, ktorými sa rozumejú stávkové hry prevádzkované pomocou elektronicky alebo elektronicko-mechanicky riadených výherných prístrojov alebo podobných zariadení,
f)	stávkové hry, pri ktorých sa výhra podmieňuje uhádnutím športových výsledkov alebo poradia v športových súťažiach, keď výška výhry závisí od pomeru počtu výhercov k celkovej výške vkladov a dopredu určenému podielu výhier ( napr. hry typu bývalej SAZKY ),
g)	stávková hra bingo, ktorou je stávková hra vykonávaná pomocou osobitného druhu tiketov, pri ktorej sa žrebuje vopred neurčený počet čísel alebo znakov z uzavretého číselného alebo znakového radu s dopredu neurčeným počtom účastníkov ani výškou hernej istiny (bingo), výhra sa vypočítava v každej hre na určitý herným plánom určený výsledok žrebovania z úhrnnej výšky vkladov, hernou istinou sa rozumie násobok počtu predaných tiketov a ceny za jeden tiket
h)	kurzové stávky, pod ktorými sa rozumejú stávkové hry, pri ktorých sa výhra podmieňuje uhádnutím športových výsledkov alebo poradia v športových súťažiach, pretekoch, dostihoch alebo uhádnutím iných udalostí verejného záujmu, ak stávky na tieto udalosti neodporujú etickým princípom, výška výhry je priamo úmerná výhernému pomeru, v ktorom bola stávka prijatá, a výške stavenej sumy
i)	stávkové hry vykonávané v kasínach, pri ktorých nie je dopredu určený počet účastníkov a ani nie je známa výška stavených súm jednej hry, pričom je možné použiť mechanické zariadenia (napr. ruleta), výhra sa vypočítava z výšky vkladov podľa podmienok určených v hernom pláne
j)	lotérie alebo iné podobné hry prevádzkované pomocou technických zariadení obsluhovaných priamo stávkujúcim alebo prevádzkované prostredníctvom telekomunikačných zariadení,
k)	spotrebiteľské lotérie.

V priebehu správneho konania bol v Národnej rade Slovenskej republiky schválený zákon o hazardných hrách, ktorý nahradil zákon o lotériách avšak do dňa vydania tohto rozhodnutia nebol zákon o hazardných hrách zverejnený v Zbierke zákonov. Úrad zobral pri stanovení relevantných trhov do úvahy aj znenie zákona o hazardných hrách, z ktorého vyplýva, že definícia hazardnej hry sa v podstatných skutočnostiach oproti predchádzajúcej nezmenila, pričom do veľkej miery ostalo zachované aj vyššie uvedené členenie hazardných hier. 

Z druhov hazardných hier pôsobí podnikateľ Terno iba v oblasti kurzových stávok, preto sa úrad zaoberal zameniteľnosťou kurzových stávok s inými druhmi hazardných hier.

Pod hazardnou hrou, v najširšom zmysle slova, sa rozumie spoločenská aktivita, ktorej cieľom je uspokojovanie hmotných potrieb dosiahnutím výhry. Výhra je rozdiel medzi hodnotou získaného plnenia a hodnotou vloženej investície do hry (stávky), a spravidla je vyššia ako stávka. Ide o služby, ktoré organizátor hry poskytuje tak, že umožňuje stávkujúcim (kupcom žrebov, tiketov, žetónov a pod.)  zúčastniť sa na hre založenej na náhode, ktorá im ponúka nádej zisku a s týmto cieľom organizuje náhodné žrebovania, stanovuje a vypláca výhry, alebo prepláca žreby. Takéto služby sa zvyčajne poskytujú za protihodnotu, ktorú predstavuje cena žrebov. 

Hazardné hry je možné deliť na dva základné druhy hier, a to stávkové a totalizačné. U stávkových hier je výhra podmienená uhádnutím určitej vopred neznámej udalosti (napr. športový výsledok, číslo v rulete) a výška výhry sa stanoví ako súčin vkladu do hry a stávkového kurzu. Z uvedeného vyplýva, že pri stávkových hrách môže prevádzkovateľ zaznamenať aj stratu z hry, t.j., že na výhrach vyplatí viac ako prijal vkladov. 

Na rozdiel od stávkových hier, pri totalizačných hrách platí, že výhra sa vypočíta ako podiel na vklade do hry, takže výška výhry je vždy menšia ako vklady do hry. Uvedenému rozdeleniu hier v zásade zodpovedá aj možnosť hráča ovplyvniť pravdepodobnosť svojej výhry. Kým pri totalizačných hrách rozhoduje o výhre jedine náhoda, pri stávkových hrách môžu hráčove skúsenosti podstatne prispieť k možnosti jeho výhry. Skúsenosti hráča a jeho prehľad v danej oblasti sú obzvlášť dôležité pri stávkovaní na športové udalosti, ktorých výsledok môže významne ovplyvniť momentálna výkonnosť športovca, prípadné zranenie, nastúpenie určitého hráča do zápasu a pod. Dôležitosť záujmu o dianie v športe medzi zákazníkmi kurzového stávkovania vyplynula aj z prieskumu úradu realizovaného medzi stávkovými kanceláriami ponúkajúcimi kurzové stávky. 

Z prieskumu úrad ďalej zistil, že medzi zákazníkmi kurzových stávok sa vyskytujú ľudia všetkých vekových kategórií, rôzneho vzdelania a sociálneho podstavenia, v zásade však možno povedať, že všetkých spája nadpriemerný záujem o športové dianie. Na rozdiel od totalizačných hier sa k motívu peňažnej výhry pridáva aj motív dokázať sebe a ostatným ľuďom svoj prehľad a vedomosti v športe a zvýšiť napätie pri sledovaní športovej udalosti, čo u totalizačných hier nie je objektívne možné. Podľa vyjadrení väčšiny z oslovených stávkových kancelárií, stávkujúci cez kurzové stávky môžu byť zákazníkmi aj totalizačných hier avšak zvyčajne v takej miere ako celá populácia (napr. pri naakumulovaní vysokého jackpotu pri iných typoch hier). Vo všeobecnosti platí, že pre zákazníka kurzových stávok sú iné hry (predovšetkým číselné a okamžité lotérie) nezaujímavé, keďže u nich nemá možnosť uplatniť svoje vedomosti.

V rámci prieskumu trhu úrad oslovil spoločnosti prevádzkujúce kurzové stávky s otázkou, aká veľká časť zákazníkov by prešla na iný druh lotérií a stávok, ak by všetky stávkové kancelárie museli znížiť kurzy tak, že celková výnosnosť pre zákazníka by sa znížila o 5 – 10 %. Z doručených odpovedí úrad zistil, že tento pokles výnosnosti by u stávkujúcich kurzové stávky nemal vplyv na zmenu ich preferencií v oblasti hazardných hier, prípadne že by na inú oblasť lotérií by prešla len malá, nepodstatná časť zákazníkov. Dôvodom je práve špecifický typ zákazníka kurzových stávok (ako je charakterizovaný vyššie). Je nepravdepodobné, že zákazník so záujmom o športové dianie by dôsledkom zníženia výnosnosti začal hrať lotérie a stávky založené len na náhode. Najpravdepodobnejšou reakciou na uvedenú situáciu by bol krátkodobý pokles prijatých vkladov (resp. zákazníkov), pričom po čase by sa situácia stabilizovala na približne pôvodnej úrovni. Bežný zákazník by sa pravdepodobne pokúšal túto stratu nahradiť miernym zvýšením vkladu alebo tipovaním väčšieho počtu zápasov na tikete.

Z prieskumu medzi prevádzkovateľmi kurzových stávok úrad zistil, že všetci prevádzkovatelia ponúkajú stávky na športové udalosti, pričom len niektoré z nich ponúkajú aj stávky na udalosti verejného záujmu. U týchto prevádzkovateľov však vklady na udalosti verejného záujmu predstavujú rádovo len desatiny percenta z celkových vkladov. Medzi stávkami na športové udalosti sa ponuky jednotlivých stávkových kancelárií líšia len minimálne, všetky spoločnosti prevádzkujúce kurzové stávky, ponúkajú prevažne rovnaké športové udalosti. V ponuke sú udalosti, ktoré momentálne v športe prebiehajú, prevládajú zápasy z domácich a priľahlých najvyšších líg, európskych pohárových súťaží ako aj zámorských hokejových a basketbalových líg. Zo športov sa najviac presadzujú futbal a hokej. Čo sa týka druhu kurzových stávok, všetky spoločnosti ponúkajú v zásade rovnaké druhy stávok. Okrem štandardných stávok (jednoduchá, akumulovaná) ponúkajú stávkové kancelárie aj množstvo špeciálnych stávok, ktoré zvyšujú buď pravdepodobnosť výhry alebo výšku výhry. Ako vyplynulo z prieskumu úradu, práve špeciálnymi stávkami sa snažia jednotlivé spoločnosti odlíšiť a prilákať zákazníkov. Z prieskumu ďalej vyplynulo, že tieto špeciálne stávky bývajú navzájom podobné, navyše sa podľa vyjadrení niektorých prevádzkovateľov kurzových stávok hráči nešpecializujú na druh stávky, ale skôr na druh športu.

Na základe horeuvedených skutočností úrad dospel k záveru, že tovarovým relevantným trhom, na ktorom pôsobí podnikateľ Terno, je trh kurzových stávok.

Pri určení priestorovej dimenzie trhu kurzových stávok, úrad vychádzal zo skutočnosti, že všetky spoločnosti prevádzkujúce kurzové stávky podnikajú na celom území Slovenskej republiky. Vzhľadom na skutočnosť, že prevádzkovanie kurzových stávok podlieha vydaniu licencie Ministerstvom financií Slovenskej republiky ako aj na odlišné právne prostredie v jednotlivých krajinách úrad dospel k záveru, že relevantným je územie Slovenskej republiky.

Trh kurzových stávok v Slovenskej republike

Zákon o lotériách kladie na spoločnosti prevádzkujúce kurzové stávky niektoré špecifické povinnosti vyplývajúce zo štátnej politiky v oblasti hazardných hier. Ide najmä o odvodovú povinnosť výške 25 % z výťažku, povinnosť elektronického prepojenia prevádzok s centrálnym systémom prevádzkovateľa, súhlas Ministerstva financií s otvorením alebo zatvorením prevádzky, schválenie herného plánu Ministerstvom financií, stanovenie minimálnej výšky základného imania spoločnosti prevádzkujúcej kurzové stávky na 2,5 mil. Sk a zloženie istoty (peňažných prostriedkov vinkulovaných v prospech Ministerstva financií) vo výške 3 mil. Sk. Niektoré z týchto povinností sa zmenia zákonom o hazardných hrách, ako je uvedené ďalej.

Z vyššie spomenutých dvoch hlavných motívov pre podanie kurzovej stávky, motívu výhry a motívu overenie vlastných vedomostí a skúseností vyplývajú aj hlavné prostriedky konkurenčného boja medzi stávkovými kanceláriami: výška kurzov a široká ponuka tipovaných udalostí. Ako vyplýva z prieskumu úradu, súčasní hráči sú veľmi dobre informovaní o nastavených stávkových kurzoch jednotlivých kancelárií a cielene vyhľadávajú spoločnosť, ktorá ponúka najvyšší kurz na danú udalosť, pričom takéto hľadanie a ani následné podanie stávky nepredstavuje významný problém, keďže väčšina prevádzok je umiestnená vo vzájomnej blízkosti, najmä v obchodných centrách miest. Ponuka udalostí závisí predovšetkým od schopnosti spoločnosti sledovať športové dianie, vybrať pre hráča najzaujímavejšie udalosti a stanoviť kurz. Ako je uvedené vyššie, ponuka jednotlivých prevádzkovateľov kurzových stávok sa do veľkej miery zhoduje. Jedna z oslovených spoločností uviedla, že kvôli softvérovému vybaveniu nemôže rozširovať ponuku stávkových udalostí.

Ďalšími oblasťami konkurenčného boja medzi prevádzkovateľmi kurzových stávok je výška manipulačnej prirážky, ktorá sa pohybuje v rozpätí 0 až 10 % z vkladu, rozsah doplnkových služieb, t.j. úroveň obsluhy, vybavenie prevádzok informačnými panelmi a televíznymi prijímačmi s teletextom, veľkoplošné obrazovky na sledovanie športových udalostí, možnosťou občerstvenia v stávkovej kancelárii a pod. a prezentácia na verejnosti, napr. reklamou na športových podujatiach.

Špecifickým faktorom ovplyvňujúcim činnosť spoločností prevádzkujúcich kurzové stávky je schopnosť zabezpečiť včasnú výplatu výhry. Neskoré vyplatenie výhry stávkovou kanceláriou sa okamžite prejavuje na hráčovej dôvere k danému prevádzkovateľovi kurzových stávok. Z uvedeného vyplýva dôležitosť finančného zabezpečenia stávkovej kancelárie pre prípad, keď niektorý týždeň alebo mesiac stávková kancelária vyplatí na výhrach viac ako prijme vkladov.

Kurzové stávky sa prevádzkujú na území Slovenskej republiky od roku 1991.  Prakticky od roku 1994 je na trhu každý rok minimálne 10 spoločností prevádzkujúcich kurzové stávky, pričom ich počet sa mení v závislosti od toho, koľko spoločností ukončí prevádzkovanie a koľko ich požiada o vydanie povolenia na prevádzkovanie. V súčasnosti prevádzkujú kurzové stávky nasledovné spoločnosti: DIRECT 21, a.s., Bratislava, DOXX – Stávkové kancelárie, s.r.o., Žilina, FORMULA-tip, s.r.o., Považská Bystrica, Bratislava, NIKÉ, s.r.o., Bratislava, RENO 2000, s.r.o., Bratislava, ŠPORTKA – PLUS, a.s., Bratislava, TERNO, a.s., Bratislava, TIP, s.r.o., Banská Bystrica, TUTOVKA, s.r.o., Košice a VICTORY TIP, s.r.o., Bratislava. 

Podiely jednotlivých účastníkov trhu kurzových stávok sú uvedené v nasledujúcej tabuľke:

Tabuľka 1: trh kurzových stávok v Slovenskej republike
Spoločnosť/rok	2002	2003	2004	
Niké	26 %	26 %	29 %	
Formula-tip	13 %	17 %	21 %	
Terno	20 %	20 %	20 %	
Doxx	9 %	9 %	10 %	
Reno2000	5 %	6 %	6 %	
Tutovka	2 %	4 %	4 %	
Victory tip	4 %	4 %	3 %	
Tip	< 1 %	1 %	1 %	
Športka plus	< 1 %	< 1 %	< 1 %	
Direct 21	< 1 %	< 1 %	< 1 %	
Iné	20 %	11 %	5 %	
Celkom	100 %	100 %	100 %	
Zdroj: MF SR
Poznámka: „iné“ zahŕňa spoločnosti, ktoré už v súčasnosti kurzové stávky neprevádzkujú

Trh kurzových stávok od svojho vzniku rapídne rástol, avšak tento rast v posledných rokoch zaznamenal klesajúcu tendenciu a nejaký ďalší významný rast do budúcnosti sa podľa vyjadrení oslovených spoločností nepredpokladá. V roku 2004 dosiahol objem vkladov medzi 7 až 8 mld. Sk. Presnú výšku úrad vzhľadom na ochranu obchodného tajomstva podnikateľov v rozhodnutí neuvádza. V predchádzajúcich rokoch otvorili spoločnosti množstvo nových prevádzok, pričom nové prevádzky sa otvorili aj v menších sídlach. Vedúce spoločnosti extenzívny rast už vyčerpali a nové pobočky otvárajú len sporadicky, menšie spoločnosti sa snažia v záujme udržania si konkurenčnej schopnosti rozšíriť svoju pobočkovú sieť.

Medzi prevádzkovateľmi kurzových stávok sa jasne vyprofilovala vedúca trojica tvorená spoločnosťami Niké, Terno a Formula-tip, ktoré spoločne ovládajú približne 70% trhu. Najväčší podiel patrí dlhodobo spoločnosti Niké s podielom 25 – 30 %, o druhú priečku medzi sebou bojujú Terno a Formula-tip s podielmi okolo 20 %. Za nimi nasleduje Doxx s približne 10 % podielom. Nasleduje trojica vyrovnaných spoločností Reno2000, Tutovka a Victory Tip s podielmi okolo 5 %. Podiely ostatných spoločností sa pohybujú pod 1 %.

Trh kurzových stávok v Slovenskej republike možno hodnotiť ako konkurenčný, so súťažou prebiehajúcou najmä medzi vedúcimi troma spoločnosťami, pričom podnikateľ Doxx má predovšetkým vďaka najširšej pobočkovej sieti dostatočný potenciál zaujať miesto medzi vedúcimi spoločnosťami. Z ostatných spoločností je nutné spomenúť spoločnosti Reno 2000, Victory tip a Tutovka, ktoré  sa tržbami ako aj pobočkovou sieťou pohybujú na približne rovnakej úrovni a sú schopné vzhľadom na rozvojové plány týchto spoločnosti v oblasti pobočkovej siete, šírky ponúkaných stávkových udalostí a inovácii špeciálnych stávok vyvinúť dostatočný konkurenčný tlak.

Podľa vyjadrení stávkových kancelárií sa v súčasnosti nedá očakávať vstup nového podnikateľa na trh kurzových stávok. Dôvodom je predovšetkým nasýtenosť trhu, rozvinutá sieť prevádzok stávkových kancelárií a právne bariéry vstupu. Ako je uvedené vyššie, zákonom o hazardných hrách sa zmenia niektoré povinnosti podnikateľov pôsobiacich na trhu kurzových stávok. Základné imanie žiadateľa o licenciu na prevádzkovanie kurzových stávok musí byť minimálne 10 mil. Sk. Prevádzkovateľ musí po celý čas vinkulovať v prospech Ministerstva financií finančnú zábezpeku 10 mil. Sk, pričom túto môže použiť na výplatu výhier hráčom iba po predchádzajúcom súhlase Ministerstva financií. Ďalším demotivujúcim faktorom je skutočnosť, že odvod sa bude odvádzať vo výške 5 % z hernej istiny a nie z výťažku, ako tomu bolo doteraz. Aj napriek týmto zmenám však žiadna z oslovených spoločností neuviedla, že uvažuje o ukončení činnosti. Pokiaľ ide o výšku minimálnych nákladov na vstup, tieto sú dané vyššie uvedenou legislatívou a priestorovým rozsahom, v akom chce spoločnosť začať pôsobiť. Náklady na vybavenie jednej pobočky sa odhadujú v závislosti na počte terminálov a vybavenia prevádzky od 100 do 250 tis. Sk. Ďalšie bariéry na vstup na trh tvorené reguláciou, patentmi a exkluzívnymi zmluvami a úrad neidentifikoval.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Vzhľadom na to, že posudzovanou koncentráciou získa podnikateľ Penta kontrolu nad podnikom podnikateľa činnom len na trhu kurzových stávok, pričom podnikateľ Penta na tomto trhu ako ani na trhu, ktorý by predstavoval k trhu kurzových stávok trh dodávok alebo trh odbytu nepodniká, jedná sa konglomerátnu koncentráciu. 

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie spoločnosti Penta, ktorého dôsledkom môžu byť významné prekážky efektívnej súťaže na relevantnom trhu kurzových stávok v Slovenskej republike.

Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

S cieľom zistiť, či podnikateľ Penta nenadobudne dominantné postavenie, úrad vykonal prieskum trhu zameraný, okrem iného, na účinky finančného posilnenia podnikateľa Terno. V rámci prieskumu úrad oslovil osem najväčších prevádzkovateľov kurzových stávok, z ktorých polovica uviedla ku koncentrácii nasledujúce námietky. Spoločnosti Tutovka a Športka plus uviedli, že uvedenou koncentráciou by mohlo dôjsť k likvidácií menších stávkových spoločností. Podľa spoločnosti Reno 2000 sa predmetná koncentrácia „môže prejaviť veľmi negatívne hlavne z dôvodu novoprijatej legislatívy, sídla uvádzanej spoločnosti a spôsobu prijímania vkladov. Uvedené sa môže veľkou mierou pričiniť o výrazné zníženie odvodových príjmov štátu z kurzových stávok.“ Spoločnosť Victory tip uviedla, že „vyskytnúť  sa môžu i nekalé formy snáh o monopolizáciu trhu zo strany silných spoločností v záujme následnej možnosti diktovania podmienok na trhu kurzových stávok tak, ako sme toho boli svedkami v práve uplynulom období (predloženie pozmeňujúcich návrhov k zákonu o hazardných hrách o neúmerné zvýšenie hernej istoty a základného imania).“ 

Okrem toho boli úradu aj od ostatných spoločností doručené sťažnosti či už na súčasnú alebo na budúcu legislatívu v oblasti hazardných hier. K týmto sťažnostiam úrad uvádza, že úrad v rozhodnutí skúma účinky, resp. zmeny, ku ktorým by mohlo dôjsť predmetnou koncentráciou, pričom dopad zmeny legislatívy na trh kurzových stávok v čase skúmania účinkov koncentrácie sa nemôže zamieňať s účinkami danej koncentrácie. Z uvedeného dôvodu sa úrad týmito sťažnosťami v rozhodnutí nezaoberal i keď zmenu legislatívy zobral do úvahy pri stanovení tovarového relevantného trhu a skúmaní bariér na trh.

Z prieskumu úradu medzi prevádzkovateľmi kurzových stávok vyplýva, že dôležitosť finančnej sily a prístupu k finančným prostriedkom na efektívne konkurovanie si na trhu kurzových stávok je porovnateľná s ostatnými odvetviami hospodárstva. Jediným špecifikom trhu kurzových stávok je nevyhnutnosť disponovať určitou výškou finančných prostriedkov pre prípad straty stávkovej kancelárie (ak vyplatí na výhrach viac ako prijme vkladov). Ako je uvedené vyššie, spoločnosť, ktorá nemá dostatočnú finančnú rezervu, stráca hráčov, čo v konečnom dôsledku môže viesť k ukončeniu činnosti spoločnosti. Je možné, že spoločnosť, ktorá si je vedomá svojej dostatočnej finančnej sily, sa aj napriek vyššiemu riziku straty pokúsi zvýšiť výherné kurzy na niektoré športové udalosti s cieľom odlákať hráčov od konkurencie. V extrémnom prípade by táto spoločnosť mohla zvýšiť kurzy na takú úroveň, že väčšina hráčov by prešla k tejto spoločnosti ale vzhľadom na veľmi nejasnú úspešnosť takého kroku (s ohľadom na veľké množstvo finančných prostriedkov vyplývajúce z potrebného zvýšenia kurzov a dĺžky obdobia, po ktoré by bolo nevyhnutné vyššie kurzy udržať) je táto situácia vysoko nepravdepodobná. 

Z hľadiska schopnosti podnikateľov prevádzkujúcich kurzové stávky získať dodatočné zdroje financovania úrad zistil, že väčšina z opýtaných spoločností by vedela riešiť zvýšenú potrebu finančných prostriedkov z vlastných zdrojov prípadne presunom prostriedkov z materských spoločností. Pokiaľ ide o financovanie z externých zdrojov, úrad zistil, že aj napriek istým problémom, s ktorými sa môžu menšie stávkové kancelárie potýkať, je možné tieto zdroje získať.

Na základe vyššie uvedeného úrad zistil, že koncentráciou podnikateľov Penta a Terno nedôjde k takému finančnému posilneniu podnikateľa Terno, ktoré by viedlo k vytvoreniu dominantného postavenia podnikateľa Penta prostredníctvom podnikateľa Terno na relevantnom trhu kurzových stávok.

Vychádzajúc z vyššie uvedených skutočností, najmä však vzhľadom na rozvinuté konkurenčné prostredie na trhu kurzových stávok v Slovenskej republike a nevýznamnú dôležitosť prípadného finančného posilnenia podnikateľa Terno úrad zistil, že koncentrácia podnikateľov Penta a Terno na základe Zmluvy nevytvára dominantné postavenie podnikateľa Penta prostredníctvom podnikateľa Terno, ktorého dôsledkom sú významné prekážky efektívnej hospodárskej súťaže na relevantnom trhu kurzových stávok v Slovenskej republike. 

Vzhľadom na uvedené úrad rozhodol podľa § 12 ods. 1 zákona.

Záver

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 2388/PMÚ SR/2005 zo dňa 26. 4. 2005 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania listom zaevidovaným úradom pod číslom 2403/2005 dňa 26. 4. 2005 uviedol, že berie na vedomie podklad slúžiaci na vydanie rozhodnutia vo veci ako aj spôsob, ktorým bol zistený a nenavrhuje jeho doplnenie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr.  Denisa Schultzová
advokátka
Advokátska kancelária Schultzová & Partners
Vajnorská 5
831 03 Bratislava